വയനാട്ടില് കുരുമുളകുകൃഷി വീണ്ടും സജീവമാകുന്നു പുല്പ്പള്ളി: വയനാട് ജില്ലയിലെ കുടിയേറ്റ മേഖലയില് വീണ്ടും കുരുമുളകു കൃഷി സജീവമാകുന്നു. ദ്രുതവാട്ടം, മഞ്ഞളിപ്പ്, അടക്കമുള്ള രോഗബാധയും വരള്ച്ചയും വിലത്തകര്ച്ചയും നേരിട്ടതോടെ ഭൂരിഭാഗം കര്ഷകരും കുരുമുളകു കൃഷിയില് നിന്നും പിന്വാങ്ങുകയായിരുന്നു. സമീപകാലത്ത് വിലയില് വര്ധനയുണ്ടാകുന്നതും രോഗബാധ താരതമ്യേന കുറഞ്ഞതുമാണു കര്ഷകരെ വീണ്ടും കുരുമുളക് കൃഷിയിലേക്ക് ആകര്ഷിക്കുന്നത്. കുരുമുളക് കിലോയ്ക്കു സമീപകാലം വരെ 400 രൂപയ്ക്കു താഴെയായിരുന്നു വില. ഇപ്പോള് 465 രൂപയിലെത്തി. ക്രിസ്മസ്, ന്യൂ ഇയര് ഡിമാന്ഡ് കുരുമുളകിനുണ്ടാകുമെന്നും വില വര്ധിക്കുമെന്നും പ്രതീക്ഷയുണ്ട്. ഏതാനും വര്ഷങ്ങളായി കുരുമുളകിനു കാര്യമായ വിലക്കയറ്റം ഉണ്ടായിട്ടില്ലായിരുന്നു. ഇപ്പോഴത്തെ വില വര്ധന കര്ഷര്ക്ക് പുത്തനുണര്വു പകരുകയാണ്. ഉത്പാദനം കുറഞ്ഞതും ലഭ്യത കുറവും ഇറക്കുമതി കുറഞ്ഞതുമാണ് പ്രധാനമായും വില കൂടാന് കാരണമായതെന്നു വ്യാപാരികള് പറഞ്ഞു. 2014 കാലത്താണ് കുരുമുളക് ക്വിന്റലിന് ഏറ്റവും ഉയര്ന്ന വില കിട്ടിയിരുന്നത്. അന്ന് കിലോക്ക് 700 രൂപവരെ ലഭിച്ചിരുന്നു. പിന്നീട് വില കിലോക്ക് 350 രൂപയിലേക്ക് താഴെയായിരുന്നു വില ലഭിച്ചിരുന്നത്. ജൂണിലാണു വില വീണ്ടും 400 ലേക്ക് വരുന്നത് . കുരുമുളകിനു വില ഉയര്ന്നെങ്കിലും സാധാരണ കര്ഷകര്ക്ക് യാതൊരു പ്രയോജനവുമില്ലെന്നാണ് കര്ഷകര് പറയുന്നത്. ഉത്പാദനച്ചെലവു കൂടി. രോഗബാധയാണ് മറ്റൊരു പ്രധാനപ്രശ്നം. വേനല് ശക്തമാകുന്നതോടെ തോട്ടങ്ങളില് രോഗബാധ കണ്ടു തുടങ്ങും. എങ്ങനെ മരു ന്നുകള് ചെയ്താലും ദ്രുതവാട്ടമടക്കമുള്ള രോഗങ്ങള് കണ്ടുതുടങ്ങിയാല് കുരുമുളക് വള്ളികളോടെ തന്നെ നശിച്ചുപോകും. കഴിഞ്ഞ സീസണില് പോലും മേഖലയില് ഏറ്റവുമധികം കുരുമുളക് തോട്ടങ്ങളുള്ള പുല്പ്പള്ളി, മുള്ളന്കൊല്ലി ഗ്രാമപഞ്ചായത്തുകളില് രോഗബാധ റിപ്പോര്ട്ട് ചെയ്തിരുന്നു. ഇലകള്ക്കു മഞ്ഞ നിറം ബാധിച്ച് കരിഞ്ഞുണങ്ങുന്ന ഈ രോഗം കര്ഷകരുടെ പേടിസ്വപ്നമാണ്. യഥാസമയം രോഗ കാരണം കണ്ടെത്താനോ അതിന് പ്രതിവിധി നിര്ദേശിക്കാനോ ബന്ധപ്പെട്ടവര് തയാറാകുന്നില്ലെന്നതാണ് കര്ഷകര് എപ്പോഴും പറയുന്ന പരാതികളിലൊന്ന്. കുരുമുളക് കൃഷി സജീവമാകുന്പോഴും നടീല് വസ്തുക്കള് അടക്കമുള്ളവയുടെ ദൗര്ലഭ്യം ജില്ലയില് നിലനില്ക്കുന്നുണ്ട്. കര്ണാടകയില് നിന്നാണ് പല കര്ഷകരും തൈകളടക്കമുള്ള നടീല് വസ്തുക്കള് കൊണ്ടുവരുന്നത്. അതിന്റെ ഗുണമേയടക്കമുള്ള കാര്യങ്ങള് എത്രത്തോളമുണ്ടെന്ന കാര്യത്തില് വ്യക്തതയില്ലെന്നും ചില കര്ഷകര് പറയുന്നു. നടീല് വസ്തുക്കളും സാന്പത്തികസഹായവുമെല്ലാം നല്കി സര്ക്കാര് കര്ഷകര്ക്കൊപ്പം നിന്നാല് ഇനിയും കൂടുതല് പേര് കുരുമുളക് കൃഷിയിലേക്ക് തിരിയുമെന്നാണ് ഒരു വിഭാഗം കര്ഷകര് അഭിപ്രായപ്പെടുന്നത്. കറുത്തപൊന്നിന്റെ നാടെന്ന വിളിപ്പേരുണ്ടായിരുന്ന കുടിയേറ്റമേഖലയിലെ പുല്പ്പള്ളിയിലും മറ്റും ഒരു കടയില് നിന്ന് പോലും ഒരു ലോഡ് കുരുമുളക് കയറ്റിപ്പോകുന്ന കാലമുണ്ടായിരുന്നു. ഇന്ന് എല്ലാകടകളില് നിന്നും കൂടി ഒരു ലോഡ് കിട്ടാത്ത അവസ്ഥയാണുള്ളത്. വര്ഷങ്ങള്ക്ക് ശേഷം വീണ്ടും കുരുമുളക് കൃഷിയിലേക്ക് കൂടുതല് കര്ഷകരെത്തിയത് പ്രതീക്ഷ വര്ധിപ്പിക്കുന്നു.